CELEX: 32020L1504
Language: hu
Date: 2020-10-07 00:00:00
Title: Az Európai Parlament és a Tanács (EU) 2020/1504 irányelve (2020. október 7.) a pénzügyi eszközök piacairól szóló 2014/65/EU irányelv módosításáról (EGT-vonatkozású szöveg)

20.10.2020   
               
               
                  HU
               
               
                  Az Európai Unió Hivatalos Lapja
               
               
                  L 347/50
               
            
         AZ EURÓPAI PARLAMENT ÉS A TANÁCS (EU) 2020/1504 IRÁNYELVE
         (2020. október 7.)
         a pénzügyi eszközök piacairól szóló 2014/65/EU irányelv módosításáról
         (EGT-vonatkozású szöveg)
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen 53. cikkének (1) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         az Európai Központi Bankkal folytatott konzultációt követően,
         tekintettel az Európai Gazdasági és Szociális Bizottság véleményére (1),
         rendes jogalkotási eljárás keretében (2),
         mivel:
         
                     (1)
                  
                  
                     A közösségi finanszírozás olyan pénzügyi technológiai megoldás, amely alternatív finanszírozási lehetőséget nyújt a kis- és középvállalkozások (kkv-k) és különösen az induló és a felfutóban lévő innovatív vállalkozások számára annak érdekében, hogy előmozdítsa az innovatív vállalkozások létrejöttét az Unióban, ezáltal erősítve a tőkepiaci uniót. Mindez hozzájárul egy, a banki finanszírozástól kevésbé függő, diverzifikáltabb pénzügyi rendszer kialakulásához, következésképpen korlátozza a rendszerszintű és koncentrációs kockázatokat. Az innovatív vállalkozói tevékenység közösségi finanszírozás révén történő előmozdításának egyéb előnyei közé tartozik a befagyasztott tőke felszabadítása új és innovatív projektekbe történő beruházás céljára, a források hatékony elosztásának felgyorsítása és az eszközök diverzifikálása.
                  
               
                     (2)
                  
                  
                     Az (EU) 2020/1503 európai parlamenti és tanácsi rendelet (3) egységes, arányos és közvetlenül alkalmazandó követelményeket állapít meg a közösségi finanszírozási szolgáltatások nyújtása, a közösségi finanszírozási szolgáltatók szervezete, engedélyezése és felügyelete, a közösségi finanszírozási platformok működése, valamint a közösségi finanszírozási szolgáltatásoknak az Unióban történő nyújtásával kapcsolatos átláthatóság és marketingközlemények tekintetében.
                  
               
                     (3)
                  
                  
                     Az (EU) 2020/1503 rendelet és a 2014/65/EU európai parlamenti és tanácsi irányelv (4) hatálya alá tartozó személyekkel és tevékenységekkel kapcsolatos jogbiztonság megteremtése céljából, illetve azon helyzet elkerülése érdekében, hogy egyazon tevékenység végzéséhez több engedélyt kelljen megszerezni az Unióban, az (EU) 2020/1503 rendelet alapján közösségi finanszírozási szolgáltatóként engedélyezett jogi személyeket ki kell zárni a 2014/65/EU irányelv hatálya alól.
                  
               
                     (4)
                  
                  
                     Mivel az ebben az irányelvben előírt módosítás közvetlenül kapcsolódik az (EU) 2020/1503 rendelethez, a tagállamok számára az ezen irányelvet átültető nemzeti rendelkezések alkalmazása tekintetében előírt határidőt az említett rendeletben meghatározott alkalmazási kezdőnaphoz kell igazítani,
                  
               ELFOGADTA EZT AZ IRÁNYELVET:
         
            1. cikk
            A 2014/65/EU irányelv 2. cikkének (1) bekezdése a következő ponttal egészül ki:
            
                        „p)
                     
                     
                        az (EU) 2020/1503 európai parlamenti és tanácsi rendelet (*1) 2. cikke (1) bekezdésének e) pontjában meghatározott közösségi finanszírozási szolgáltatók.
                     
                  
         
            2. cikk
            
               (1)   A tagállamok legkésőbb 2021. május 10-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ezen irányelv 1. cikkének megfeleljenek.
               A tagállamok ezeket a rendelkezéseket 2021. november 10-től alkalmazzák.
            
            
               (2)   A tagállamok közlik a Bizottsággal és az Európai Értékpapírpiaci Hatósággal (ESMA) nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
            
         
         
            3. cikk
            Ez az irányelv az Európai Unió Hivatalos Lapjában való kihirdetését követő huszadik napon lép hatályba.
         
         
            4. cikk
            Ennek az irányelvnek a tagállamok a címzettjei.
         
         
            Kelt Brüsszelben, 2020. október 7-én.
            
               
                  az Európai Parlament részéről
               
               
                  az elnök
               
               D.M. SASSOLI
            
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL C 367., 2018.10.10., 65. o.
         
            (2)  Az Európai Parlament 2019. március 27-i álláspontja (a Hivatalos Lapban még nem tették közzé), és a Tanács 2020. július 20-i álláspontja első olvasatban (a Hivatalos Lapban még nem tették közzé). Az Európai Parlament 2020. október 5-i álláspontja (a Hivatalos Lapban még nem tették közzé).
         
            (3)  Az Európai Parlament és a Tanács (EU) 2020/1503 rendelete (2020. október 7.) az európai közösségi finanszírozási üzleti szolgáltatókról, valamint az (EU) 2017/1129 rendelet és az (EU) 2019/1937 irányelv módosításáról (lásd e Hivatalos Lap xx. oldalát).
         
            (4)  Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).